En 34-årig familiefar fra Kongerslev fik her til formiddag en betinget fængselsdom på 30 dage for at opbevare fem europaller med kanonslag i sin garage. Udover den betingede dom fik manden også en bøde på 50.000 kroner.

I august sidste år konfiskerede politiet 294,8 kilo krudt i Kongerslev. Krudtet blev opbevaret i en privat garage i et parcelhuskvarter. På grund af den store mængde kanonslag tog politiet ingen chancer. Bomberyddere fra Skive Kaserne blev tilkaldt for at hente og destruere det ulovlige fyrværkeri.